Սենը Ռուանում

«Սենը Ռուանում» (), ֆրանսիացի գեղանկարիչ, ֆրանսիական իմպրեսիոնիզմի հիմնադիրներից և ամենակարկառուն ներկայացուցիչներից Կլոդ Մոնեի նկարներից։ Այս ստեղծագործությունը հեղինակը վրձնել է 1872 թվականին։ Յուղաներկով կտավի չափերն են 54 × 65,5 սմ։

Այսօր «Սենը Ռուանում» ստեղծագործությունը պահպանվում և ցուցադրվում է Էրմիտաժում (Սանկտ Պետեբուրգ, Ռուսաստանի Դաշնություն)։

Նկարագիր 
Նկարում Կլոդ Մոնեն պատկերել է Սեն գետը։ Գետի վրա կառանված առագաստանավեր են, որոնց առագաստներն իջեցված են։ Առաջին պլանում երևում են գետափի ծառերը, որոնց ճյուղերը մի քիչ ստվերածածկ են անում տարածքը՝ ի հակադրություն մյուս ափի, որտեղ գետափը վառ արևային լույսով է պատկերված։

Պատմություն 
«Սենը Ռուանում» ստեղծագործությունը Մոնեն նկարել է 1872 թվականին, երբ եղբոր՝ Լեոնի հրավերով մեկնում է Ռուան, որ մասնակցի Ռուանի մունիցիպալ ցուցահանդեսին։ Ուղևորությունը հեղինակի համար շատ բարեհաջող էր. Մոնեն այստեղ նկարեց մի քանի բնանկար և սկսեց հաճախակի այցելել, որ նորից նկարներ վրձնի։

Նկարը երկար ժամանակ մնացել է հեղինակի արվեստանոցում։ Այն առաջին անգամ հանրությանը ցուցադրվել է 1909 թվականի փետրվարին Դրուո հյուրանոցում։ Հետո այն գնվել է ֆրանկֆուրտցի առևտրական Հուգո Նատանի կողմից։ Վերավաճառվել է գերմանացի հայտնի կոլեկցիոներ Օտտո Կրեբսին։

Երկրորդ համաշխարհային պատերազմի ժամանակ նկարը հափշտակվել է խորհրդային զորքի կողմից և ուղարկվել ԽՍՀՄ՝ որպես ռազմատուգանք։ Երկար ժամանակ պահվել է Էրմիտաժի պահոցներում։ «Սենը Ռուանում» ստեղծագործությունն առաջին անգամ Էրմիտաժում ցուցադրվել է 1995 թվականին՝ ռազմավարի ցուցահանդեսի շրջանակներում։ 2001 թվականից մշտական ցուցադրության է ներկայացված Էրմիտաժում, իսկ 2014 թվականի վերջերից ցայսօր այն ներկայացված է Սերգեյ Շչուկինի և Մորոզով եղբայրների հիշատակի սրահում՝ Գլխավոր շտաբի շենքում (սրահ 403)։

Ծանոթագրություններ

Գրականություն 
 Albert Kostenevitch, Catalogue de l'exposition de la peinture française des  XIXe et XXe  siècles [à l'Ermitage] issue des collections privées d'Allemagne, ministère de la Culture de la Fédération de Russie, musée de l'Ermitage, Saint-Pétersbourg, 1995, traduction en allemand chez Kindler, Munich, 1995

Արտաքին հղումներ 
 «Սենը Ռուանում» ստեղծագործությունը

1872 նկարներ
Կլոդ Մոնեի նկարներ
Բնանկարներ
Էրմիտաժի նկարներ
Ֆրանսիայի արվեստ
Իմպրեսիոնիզմ
Արվեստի գողացված գործեր